തെന്നിന്ത്യൻ , ഹിന്ദി ചലച്ചിത്രങ്ങളിലൂടെ പരിചിതയായ നടി എമി ജാക്സൺ വിവാഹിതയാവുന്നു . ബ്രിട്ടീഷുകാരനായ ശത കോടീശ്വരൻ ജോർജ് പനയോറ്റുവിനെയാണ് എമി ജീവിതപങ്കാളിയാക്കുന്നത് . ഇൻസ്റ്റഗ്രാമിൽ പുതുവർഷദിനത്തിൽ പങ്കുവെച്ച ചിത്രത്തിലൂടെയാണ് ജീവിതത്തിലെ പുതിയ തുടക്കത്തിന്റെ വിവരം എമി പുറത്തുവിട്ടത് . ഇരുവരുടെയും 2015 മുതലുള്ള ബന്ധമാണ് വിവാഹത്തിലേക്ക് എത്തിയിരിക്കുന്നത് . യുകെയിലെ ലിവർപൂളിൽ ജനിച്ചുവളർന്ന എമി ജാക്സൺ 2009ലെ മിസ് ടീൻ വേൾഡ് ആയി തെരഞ്ഞെടുക്കപ്പെട്ടതോടെയാണ് ശ്രദ്ധേയയാവുന്നത് . പിന്നാലെ മോഡലിംഗ് രംഗത്തേക്ക് പ്രവേശിച്ച അവർ വൈകാതെ ഇന്ത്യൻ സിനിമയിലെത്തി . എ എൽ വിജയ് സംവിധാനം ചെയ്ത മദ്രാസ് പട്ടണം എന്ന തമിഴ് ചിത്രത്തിലൂടെയായിരുന്നു സിനിമാ അരങ്ങേറ്റം . രജനി നായകനായ ഷങ്കർ ചിത്രം 2.0യാണ് എമിയുടെ ഏറ്റവും ഒടുവിൽ പുറത്തെത്തിയ ചിത്രം . ബ്രിട്ടീഷ് റിയൽ എസ്റ്റേറ്റ് വമ്പൻ അൻഡ്രിയാസ് പനയോറ്റുവിന്റെ മകനാണ് ജോർജ് പനയോറ്റു . ബ്രിട്ടണിലെ പ്രശസ്തമായ എബിലിറ്റി ഗ്രൂപ്പിന്റെ സ്ഥാപകനും ലക്ഷ്വറി ഹോട്ടൽ ശൃംഖലകളുടെ ഉടമയുമാണ് ഇദ്ദേഹം . ആഫ്രിക്കയിലെ സാംബിയയിൽ അവധിക്കാലം ചെലവിടുകയാണ് ഇപ്പോൾ എമി ജാക്സണും ജോർജ് പനയോറ്റുവും .